**Μοιρολόγια**

Άνοιξε τα ματάκια σου
για να μας χαιρετίσεις
Άνοιξε τα χειλάκια σου
να μας γλυκομιλήσεις.
Ήρθε όλο το σόι σου
και όλη η γειτονιά σου
Κι αν ήρθαν καλωσόρισαν,
δεν έχω μάτια να τους δω,
στόμα να τους μιλήσω.
Δεν έχω τα χεράκια μου
για να τους χαιρετίσω.

Μάνα του Χάρου το ‘λεγε
μάνα του Χάρου λέγει
Μανάδες κρύψτε τα παιδιά
και αδερφές τ’ αδέρφια
και σεις γυναίκες των καλών ανδρών
για κρύψετε τους άνδρες.
Βγήκεν ο γιος μου παγανιά,
βγήκε να κυνηγήσει.
Δε κυνηγάει πέρδικες,
δε κυνηγάει αγρίμια,
μον’ παίρνει των μάνων τα παιδιά,
των αδερφών τ’ αδέρφια,
χωρίζει και τ’ αντρόγυνα τα πολυαγαπημένα
Εκεί το λεν’ αλησμονιά,
μα λησμονιούνται ο κόσμος
Αλησμονάν οι μάνες τα παιδιά
κι οι αδερφές τ’ αδέρφια.
Ξεχνιούνται και τ’ αντρόγυνα τα πολυαγαπημένα

Κλάψτε παιδιά μη ντρέπεστε
κανένα μη φοβάστε,
σήμερα που μ’ έχετε μπροστά
κι είναι ο καημός μεγάλος,
γιατί θα ξεχωρίσουμε,
σ’ άλλον τόπο θα πάμε.
Πες την ποτέ να καρτερώ,
ποτέ να περιμένω.
Φεύγω για χρόνους, για καιρούς,
για όλα μου τα χρόνια.
Θα κάνεις χρόνια και καιρούς,
μάνα μου να μη με συναντήσεις.
Κλάψτε παιδιά μη ντρέπεστε,
κανένα μη φοβάστε.
Προτού χτυπήσει ο σήμαντρος,
σημάνουν οι καμπάνες
Προτού να ‘ρθει σταυρός στην πόρτα σας,
παπάδες στην αυλή σας.
Προτού με περιλάβουνε
παπάδες φορεμένοι
και παν και με ξαπλώσουνε
στης εκκλησιάς την πόρτα.
Προτού μου γράψουν τ’ όνομα
με τους αποθαμένους.

Πλήρες κείμενο, ολοκληρωμένο και σωστά δομημένο, αλλά και με θαυμάσιο μέτρο.

Από την Αντιγόνη Δήμα στην εγγονή της Αντιγόνη-Ιωάννα Δήμα, καθηγήτρια φιλοσοφικής, λίγο πριν πεθάνει η γιαγιά της το έτος 2016.

Δύο σημεία που έχω υπογραμμίσει, που φαίνονται κάπως ασύντακτα, αλλά βγαίνει σωστό νόημα. Το κείμενο γράφτηκε όπως το θυμόταν η γιαγιά Αντιγόνη).

Τα μοιρολόγια στα Λέλοβα (Θεσπρωτικό) σταμάτησαν το έτος 1964 ή 1965 -δεν θυμάμαι ακριβώς- στο θάνατο του μακαρίτη Κωνσταντίνου Παπαμιχαήλ, συνταξιούχου διδασκάλου.

Τα σταμάτησε ο γιος του, μακαρίτης κι αυτός, Μιχαήλ Παπαμιχαήλ, φαρμακοποιός, και σημαίνον στέλεχος της κοινωνίας του Θεσπρωτικού τότε. Είχε χρηματίσει και πρόεδρος της κοινότητας πριν γίνει δήμος το Θεσπρωτικό όταν πέθανε ο πατέρας του, υπέργηρος, 105 ετών. Σαν πλησίασαν οι γυναίκες με πρόθεση να τον μοιρολογήσουν, τους το απαγόρευσε λέγοντας πως δεν θέλει μοιρολόγια ο μακαρίτης. Όπως θυμάμαι, το μοιρολόγι στον νεκρό ήταν απαραίτητο. Από τότε δεν ξανακούστηκε μοιρολόγι στα Λέλοβα. Ήθελα όμως να υπάρχει κάτι από το είδος αυτό του λαϊκού θρήνου, που είχε τη θέση της κάθαρσης του δράματος της ζωής και το άκουσμά του και μόνο μάς συγκινούσε ιδιαίτερα. Είχα μάθει πως η μακαρίτισσα Αντιγόνη Δήμα ήξερε μοιρολόγια και παρακάλεσα την εγγονή της Αντιγόνη και αυτή να της πει ένα μοιρολόγι και να το γράψει για να το έχουμε. Έτσι θα έχουμε το κείμενο αυτό για να θυμόμαστε και να μαθαίνουν οι νέοι.

Ευχαριστώ την Αντιγόνη Δήμα την νεότερη. Ήταν και επίκαιρο γιατί πρόσφατα έχασα τη γυναίκα μου.

 Κωστής Σιώζης

 5-9-2017